Tolliameti aktsiisitalituse juhataja Ingrid Aruse andmetel seisnes juba juulis ilmnenud kümmekond viga näiteks saatedokumentide vormistamises. Saatelehtedel puudusid mõõtühikud, kas tegemist oli pudelite või liitritega. Samuti polnud saatelehtedele kirjutatud kauba liiki, kas tegemist on õlle või kääritatud joogiga, polnud märgitud müügipakendi liiki jne. Juba kõige esimese kontrolli ajal, aprilli lõpus, ei leidnud Nigula Õlu tollile esitamiseks piirilt tagasi tulnud saatelehti,  mis kinnitaksid kahe eksporti saadetud õllekoguse sihtkohta jõudmist. Maikuus saatis Nigula Õlu küll tollile tagantjärele saatelehed ära, kuid aktsiisikohustuses tehas seda ei kajastanud. Lisaks on toll tuvastanud, et õlle villimisel läksid Viru Nigulas suured kogused, kuni 800 liitrit päevas, lihtsalt kaotsi. Neid koguseid Nigula Õlu oma aktsiisiaruannetes ei käsitlenud. Kadusid ei osanud tehas kuidagi ka selgitada.